Žitňanská, Jana, poslankyňa NR SR (2013-10-24):
Ďakujem veľmi pekne. Vážený pán predseda, pani ministerka, ctené dámy, páni, po voľbách v roku 2006 premiér Fico povedal, že do troch minút odvolá každého člena vlády, u ktorého sa dokáže alebo ukáže iba náznak korupcie a klientelizmu. Tento svoj sľub tak celkom nenaplnil, hoci hlavy niektorých ministrov nakoniec padli. Boli to však ministri zo strán koaličných partnerov. Pri nástupe druhej vlády Roberta Fica už takéto vyhlásenie neprišlo. O rok neskôr Robert Fico charakterizoval svoju vládu ako stabilnú, ktorá nie je zaťažená vnútornými konfliktami, vie prijímať vážne rozhodnutie pomerne rýchlo a je bez škandálov. To však, samozrejme, neplatilo a neplatí a sme toho svedkami aj dnes. Asi si všetci vieme predstaviť, ako by Robert Fico búchal do stola, keby bol v opozícii a členovia pravicovej vlády by vyviedli to, čo vyviedli jeho ministri v tomto volebnom období. Taký minister zdravotníctva by bol celkom iste medzi prvými na rane. Pani ministerka Zvolenská mala byť odvolaná už pred rokom, keď vypukla kauza žilinskej nemocnice. Nie preto, že dopustila, aby ozdravný plán dodal žilinskej nemocnici kotolník, a ani nie preto, že tento ozdravný plán bol vo svojej kľúčovej pasáži plagiátom iného ozdravného plánu. Pani ministerka Zvolenská mala byť pred rokom odvolaná preto, že napriek týmto fatálnym prešľapom ponechala riaditeľa žilinskej nemocnice Štefana Voláka vo funkcii. To bolo jej najväčšej zlyhanie v kauze žilinskej nemocnice. Zakrytie dvojnásobného zlyhania jej riaditeľa Štefana Voláka. Po tejto kauze bolo jasné, že ministerka zdravotníctva má absolútne voľnú ruku, že si môže robiť, čo chce. Jej hlavným poslaním počas tejto vlády nebude obhajovať záujmy pacientov. To je zjavné už z návrhu rozpočtu pre kapitolu zdravotníctva, kde poistné platené štátom za svojich poistencov má klesnúť oproti roku 2012 o vyše 206 mil. eur. To znamená, že za deti, dôchodcov, nezamestnaných, mamičky na materskej dovolenke či iné sociálne odkázané skupiny bude platiť nie 4 % ako doteraz, ale približne 3,8 %. Čiže nemocnice sa budú aj naďalej zadlžovať a kvalita zdravotnej starostlivosti bude ešte rýchlejšie upadať. Aj celkové výdavky na zdravotníctvo budú v budúcom roku oproti tomu súčasnému výrazne nižšie a hlboko pod priemerom krajín Európskej únie. Toto rozhodne nie je rozpočet sociálneho zmieru. Hlavným poslaním pani ministerky Zvolenskej v druhej vláde Roberta Fica bude nezmyselné zoštátnenie zdravotných poisťovní. Vytvorenie monopolu jedného štátneho molochu namiesto kvalitnej súťaže zdravotných poisťovní. Ministerka zdravotníctva necháva zdravotné sestry stanovať na ulici s odkazom, že na zvýšenie ich platov nevie nájsť peniaze, ale 400 mil. eur na zoštátnenie Dôvery a ďalšie milióny na zoštátnenie Unionu vyčaruje šmahom ruky. Strana SMER, najväčší nepriateľ privatizácie, je schopná predať aj akcie Telekomu, len aby vyplatila finančné skupiny stojace za Dôverou. A viete prečo? Lebo im už tento biznis nebude vynášať, keďže vláda Ivety Radičovej zaviedla spravodlivejšie rozdelenie peňazí medzi poisťovňami podľa tzv. indexu chorobnosti. Poslednou kvapkou, ktorá viedla k dnešnej mimoriadnej schôdzi, bola kauza vrtuľníky. Nevydanie licencie pre leteckú záchrannú službu v Bratislavskom a Trenčianskom kraji načas. A čím sa ministerstvo zdravotníctva bránilo na verejnosti? Po prvé, že sa pre pacientov nič nemení. Budú ich voziť sanitky alebo vrtuľníky zo vzdialenejších staníc. Po druhé, že pred štyrmi rokmi boli iba tri vrtuľníkové stanice a postačilo to. Iste, pani ministerka, momentálne vás tu nevidím. Môžem poprosiť, aby pani ministerka prišla naspäť do sály? Ďakujem.